(ጀብሃ) ንፋብሪካ ባራቶሎ ኣቃጸልዎ፣ ወትሃደራት ኢትዮጵያ ኸኣ ንጀርማኖን ካልኦትን ብዘይወዓልዎ ኣሲሮም ንኣስመራ ኣብ ቤት-ማእሰርቲ ሰምበል ደርበይዎም። ኣደይ ከም ዘዘንተወትለይ ጸኒሖም ጀብሃ ንቤት-ማእሰርቲ ሰንበል ብምድባይ ነቶም እሱራት ምስ ኣውጽእዎም፡ ኣቦይ ከኣ ምስኦም ወጸ፣ ብኡ-ንብኡ ግን፡ ብ 1977 ማለት'ዩ፡ ንኽጋደል ምስ ህዝባዊ ግንባር ተጸንበረ። "ብ 1985 ባረንቱ ንሓጺር እዋን ኣብ ትሕቲ ቍጽጽር ተጋደልቲ ህዝባዊ ግንባር ምስ ኣተወት፡ ንመጀመርታ ጊዜ ብጸላም ንኣቦይ ተላለኽዎ፣ ብድሕሪኡ ግን ወተሃደራት ኢትዮጵያ ጸረ-መጥቃዕቲ ስለ ዘካየዱ ንባረንቱ ተቛጻጸርዋ፣ ምስ ኣቦይ ከኣ ከይተጸጋገብና ተፈላለና። ብድሕሪኡ ድሕሪ ናጽነት'የ ርእየዮ" እናበለ ዮና የዘንቱ። "ብድሕሪ ናጽነት ኣቦይ ኣብ ዝተፈላለዩ ክፍልታት ተመዲቡ ይሰርሕ ነይሩ፣ ኣብ ዝተኣስረሉ እዋን ከኣ ኣማሓዳሪ ዞባ ጋሽ-ባርካ'ዩ ነይሩ። ኤርትራ፡ "ምሕታት'ዶ ሓጢኣት'ዩ?" “ኣብ ሳልሳይ መዓልቲ ምረቓይ ካብ መደቀሲየይ ወሲዶምኒ” ፍሉይ ተዘክሮታት ዮና "ህይወተይ ንድሕሪት ተመሊሰ ክርእዮ ከሎኹ ምስ ህይወት-ኣቦይ ብጽኑዕ ከም ዝተኣሳሰረ አስተብህለሉ። ካብ ዝውልደ ኣትሒዘ ክሳብ ሕጂ!" ይብል ዮና። "ኣቦይ ክጋደል ከሎ ኣነን ኣደየን ኣሕዋተይን ህይወትና ገድሊ'ዩ ነይሩ ክበሃል ይከኣል። ኣብ ቤት-ትምህርቲ ብዛዕባ ኣቦይ ክሕተት ከለኹ ኵሉጊዜ እሽቝረር ነበርኩ። ሓደ መዓልቲ ሓደ ካብ'ቶም መምህራንና 'የኣባትህ ስራ ምንድነው?'
